كل واحد شنو كتمثل ليه المحطة فاللاوعي دياله ، كاين اللي كتفيق فيه إحساس فراق الحبيب و آخر عناق ، كاين اللي كتفكرو فالهروب و الولادة الجديدة اللي كتسناه فالضفة الاخرى ، كاين اللي كتحرك فيه الأدرينالين و حب المغامرة و الاكتشاف ، أنا هذ الليلة ممكن نصنف راسي فخانة اللي مامفاكينش مع الحياة و المحطة كتمثل عندهم الانطلاق نحو معركة جديدة . نزلت قدام القامرة ، الساعة تقريبا كانت الربعة د الصباح ، الجو مضبب كالعادة و كلشي كيدوي بالغوات ، درت نظرة استكشافية للمكان و زيّرت على صاكي ، نزلت باش نزير السمطة د السروال لقيت راسي لابسة كسوة مقزّبة و معرية ، بنادم كيشوف في و بلا ما يحتاجو يهضرو فهمت شنو التيكيتة اللي لصقو لي ، كسوة قصيرة و رونج صافي قحبة تالفة جابها الله فهذ الليل تقتل لينا الملل ! بوركابي محتل المحطة يعيث فيها فسادا ، بانت لي القضية حامضة جبدت ڤيست من الصاك لبستها ، جمعت الأوكسيجين فصدري بزايد عقدت الحداش و تحركت للباب ، يالاه فت الطروطوار بشي خطوات قليلة حتى كيبانو لي ثلاثة د دراري متفرقين جايين قاصديني ، بانت لي الليلة غتكون أطول ملي توقعت ، الاول ضارب كيطما كحلة و ايرماكس قالي “كازا أختشيتشو؟!” ، الثاني كسدة ضخمة كرشو سابقاه و كيتنفس بصعوبة ، لابس شورط و تريكو و صندالة قالي “طنجة ألعايلا ؟ كار مزيوَن و كليماتيزي ” ، الثالث بقى كيشوف في و هو ينطق “عندك شي شعلة ؟” ماشفتش فيه باش منحسسوش وصل للمبتغى و ثار انتباهي ، مجاوبتش حتى الاخرين تفاديا للزعامة ، الحيط د البنكة اللي حدا الباب متكّي عليه واحد القاصر و شاد ميكة فيديه كينفخ فيها ، هز يديه و كيحاول يبقى قابط التوازن و هو يغوت “آه آه صاحبي عطيوها بلاصة الشيفور على حسابي ” خليتهم كيضحكو عليه و دخلت مع الباب لداخل عالم آخر بعيد على الضجيج اللي برة ، ألهوا مخلّط بريحة الريوگ و الحزاق ، كل واحد شاد قنت موسّد باگاجو و ناعس ، قصدت الشرجم د بني ملال قطعت تذكرة فكار غادي يتحرك من دابا ربع ساعة بان لي كلشي ناعس زيرو أكشن قلت نخرج للجهة الاخرى منها نبقى قريبة من الكار و منها نمنظر عويناتي و نرضي فضولي ، جلست حدا واحد السيدة معها زوج ولاد و بنت وقابطة تربية فيديها و مدورة بيها ثلاثة د الصيكان و كارطونة ، قلت السلام و رداتها علي ، لكنتها أمازيغية و حتى الملامح فيهم العصارة د الجمال و تاريخ هذ الارض ، أول حاجة تساءلت مع راسي فين غيكون راجلها ؟ و شنو ممكن يكون أهم عندو من مراتو و قشلة د الدراري و الثقل ؟ ويلا درت فرضية مايكونش گاع شحال غاتكون كتاخذ من الدولة فالشهر ؟ أكيد مغيكونش مغطي حتى النص فمصاريفها هي و البراهش ، وهذي في حالة ما اذا كان الرجل خدام اصلا و خلاّ زوج فرانك ، و مالي أنا مصدعة راسي مع هم الناس نديها غير فهمي ، كنشوف فالورقة فيدي و كنقرا ديك الجملة الشهيرة تمنيت شي نهار يجيونا للصراحة و يكتبو “إذا تأخر الكار لا تشتكوا” ، كنقلبها فيدي و كنبتسم لسخرية القدر ، هذ العلاقة بدأت فاسطنبول و اول نظرة كانت فشارع الاستقلال تقسيم ، ودابا ممكن تسالي فبني ملال، و تكون النظرة الاخيرة فزنقة الحناجرة ولا الإنعاش . شوية دايز واحد “بعقلو” كيدوي مع راسو و كيدور فبلاصتو و يديه مرة لفوق مرة كيرجعهم ورا ظهرو ، ممكن تشوفو فحال الا كيأدي رقصة كلاسيك فصالة برودواي ناقص غير شوية د الموسيقى ، قرّب منّا البنت الصغيرة تخلعات ، جراتها ماماها عندها و قالت لها “ماتخافيش غي حمق” و شافت في و كملات “مسكين الله يستر” شفت فيها و بزربة رجعت عندو بعيني و فخاطري كنقول ، علاش مسكين و علاش كتشفقي عليه ؟ بالعكس هو فقد القدرة ع الإدراك و تحرر من الانتماء و الصراع و حتى الإيمان ، خاصنا نشفقو على راسنا حنا ، إنتي اللي مانعرف شنو الظروف اللي جابتك هنا و خلاتك تجيبي ربعة د الأرواح أخرى للحياة ، و أنا اللي جالسة حداك محمقني الحب و كنمثل العقلانية . دازو ربعساعات هوما عاد جا الكار ، عاونت السيدة فالصيكان و طلعت بعدما وصاتني نقبط ليها زوج بلايص ، مافهمتش كيفاش غدير لخمسة الناس فزوج كراسى ولا يمكن أنا مكلخة فالماط ، خذيت بلاصة حدا الشرجم و خليت ليها بلاصة حدايا و الاخرى ورآنا كيما طلبات ، جبدت التلفون نشوف فين وصل الليل عند سكان الفيسبوك ، دخلت فجو الأزرق لدرجة محسيتش فوقاش طلعات و فوقاش ديمارا الكار ، اللي حسّيت بيه هو صداع البعالك حدايا نقص فاش تحركنا ، الكبير جلساتو لقدام حدايا و هي لور مع البقية ، سولاتني فين غانزل جاوبتها بني ملال و هي تقولي أنا تادلة غنزل قبل منك ، الموهيم نوصلو بيخير جاوبتها و دورت وجهي ، خشيت إلڤيس فوذني و تكّيت راسي جيهة الزاج ، حسّيت الباتري د عقلي بدا كيخوى بكثرة التفكير حاولت نعس شوية باش نرتاح و نسحى ، صدقت دخلت فغيبوبة ما ضرباتني الفيقة تال بن حمد المرا اللي ورايا منوضاها مع الگريسون حيث قابطة بلاصة زايدة و عندها غير زوج وراق _ فكازا دويت معك الآلة و قلت لك شدي ولدك قدامك ولا خلصي _ تايجي شي حد يگلس و نهزّو بقاو مني منك حتى تقطع ، مشى حدا الباب لقدام شعل گارو و كينگر . شدينا الهضرة حتى لخريبگة و فهمت منها باللي مخاصمة مع راجلها و غادية لدارهم فتادلة غضبانة ، واخا سمعت غير ڤيرصيون من طرف واحد ديكشي اللي عاودات كيصدم و السؤال الصعب علي هو منين مكاين حتى حاجة تجمعكم كيفاش حتى تجمعتو على صناعة ربعة د الكائنات ماعندهم حتى ذنب فهذشي ؟! ، هذ الحوار بدا كيجيبلي الضيم حبستو و رجعت للتأمل من الشرجم ، الريتم نزل و بدا الملل و احساس الوحدة كيطلع معايا ، كنحاول نتخيلها حدايا و ناعسة على كتفي باش نصبّر راسي على طول الطريق و كثرة الوقوف د الكار . هبطات السيدة فتادلة وودعاتني ، سولتها شحال باقي لي قالت لي شي نص ساعة ، فرحت ! اتصلت بعبدو لقيتو عاد فاق من النعاس و دار معايا يجي يتلقى لي فالمحطة حيث أول مرة لي فهذ المدينة . الجو د بني ملال زوين ، السما صافية هواها نقي و الخضورة دايرة بيها من كل جهة ، وصلت مزيرة غير حطيت رجلي من الكار بديت كنسول على الطواليط بعدما لقيتها تصدمت حيث ميمكنش تدخل ليها واخا تكون فيك لادياري . شديتها بجرية خارج المحطة بانت لي قهوة فالكوان دخلت ليها ، أنا كنشطح فبلاصتي و السرباي عاد كيحل فالقفل د الساروت اللي داير ليها . بمشقة الانفس قضيت الغرض و جلست شدِّيت قهوة على مايوصل السيد . بعد الصواب سولني شنو المشكل بيناتكم رآها جات معصبة و شربات بزاف ما بغيتش نبقى نقجر عليها بالأسئلة ؟ آش واقع ؟ عاودت ليه شنو طرا باختصار قبل مانوصلو للدار ، دخلنا كنتسلتو بشوية حيث مازالا ناعسة ، وراني فين ناعسة ، دخلت لقيتها عريانة و لايحة الغطى ، ماقديتش نقاوم المشهد ، و هدشي اللي كنحس ، تخشيت حداها و عنقتها بجهد ، ماتصوروش شحال توحشت ريحتها و ... حلات عينيها شافت في بلاما دير حتى تفاعل ودارت للجهة الاخرى ، ماعرفتش واش غير دايخة بالنعاس و تخلطت ليها مع الحلم ؟ ولا تعمدات ديرها ؟... يتبع الحلقة السابقة 23 
يوميات قرشالة روفولي ترويها ل”كود” مثلية بوجه مكشوف: الحلقة 24 = رحلة الشتاء والصيف من الرباط لبني ملال باش نقلب على حبي